Llandudno-strand weer oop; Houtbaai tydelik gesluitHoutbaai. (Foto: Elaine Krige) Die Llandudno-strand wat tydelik gesluit was, is weer heropen terwyl die strand by Houtbaai intussen tot verdere kennisgewing gesluit is. Volgens die Stad Kaapstad is dit onduidelik wat die oorsaak van die waterbesoedeling by Houtbaai is en die strand is Dinsdag as voorsorgmaatreël gesluit totdat die watergehalte verbeter. By die Llandudno-strand is watermonsters geneem om die watergehalte te toets en dié het aangedui die vlakke is binne die minimumvereiste vir ontspanningsaktiwiteite soos bepaal deur die nasionale riglyne vir watergehalte. Waarskuwingstekens wat aangebring is om strandgangers te waarsku om nie in die see te gaan nie, is intussen verwyder. By Houtbaai ondersoek die stad ŉ moontlike besoedelingsbron(ne) wat moontlik tot die tydelike sluiting van die strand kon lei. Dit word as ŉ voorsorgmaatreël gedoen. “Verskeie stadsdepartemente is geaktiveer om op hierdie voorval te reageer,” sê die stad in ŉ verklaring. “Die stad sal daagliks watermonsters neem om die water se gehalte te toets totdat die vlakke binne die minimumvereiste vir ontspanningsaktiwiteite is soos bepaal deur die nasionale riglyne vir watergehalte. “Gesondheidswaarskuwingsborde is aangebring wat die publiek dienooreenkomstig adviseer om nie in die water te gaan nie.” Die Dalebrook-getypoel is intussen ook weer tydelik gesluit. Die strandgedeelte tussen die getypoele, van Dalebrook tot Kalkbaai, bly gesluit tot verdere kennisgewing. Die tydelike sluiting is weens ŉ riooloorloop, en die oorsaak word nog ondersoek.